କେନ୍ଦ୍ରାପଡା, ଜାନୁଆରୀ ୧୬ (ଲୋକାଲ ୱାୟାର): ଭିତରକନିକା ଜାତୀୟ ଉଦ୍ୟାନ ଅନ୍ତର୍ଗତ ଗହୀରମଥା ସାମୁଦ୍ରିକ ଅଭୟାରଣ୍ୟର ସୀମା ଚିହ୍ନଟ କାମ ଆରମ୍ଭ ହୋଇଛି ।
ସମୁଦାୟ ୧୫ଟି ଭେଳା ଭସାଇ ଅଭୟାରଣ୍ୟ ସୀମା ରେଖା ଚିହ୍ନଟ କରାଯିବାକୁ ଥିବା ବେଳେ ବନ ବିଭାଗ ପକ୍ଷରୁ ୬ଟି ଭେଳା ଭସା ଯାଇସାରିଲାଣି ।
ଏଥିପାଇଁ କାମ୍ପା ପାଣ୍ଠିରୁ ବନ ବିଭାଗକୁ ୧.୧୫ କୋଟି ଟଙ୍କା ମଞ୍ଜୁର ହୋଇଛି ବୋଲି ଭିତରକନିକା ଡିଏଫଓ ବିକାଶ ରଞ୍ଜନ ଦାଶ କହିଛନ୍ତି ।
ସୀମା ଚିହ୍ନଟ ସଠିକ ଭାବେ ହୋଇନଥିବାରୁ ମତ୍ସ୍ୟଜୀବୀମାନେ ଅଜାଣତରେ ନିଷିଦ୍ଧାଞ୍ଚଳ ଭିତରେ ପ୍ରବେଶ କରି ଗିରଫ ହେଉଛନ୍ତି ବୋଲି ଅଭିଯୋଗ ହୋଇଆସୁଛି ।
ତେବେ ସୀମାରେଖା ଚିହ୍ନଟ ପାଇଁ ୧୫ ନୁହେଁ ୧୦୦ଟି ଭେଳା ଭସାଇବାକୁ ଦାବି ହୋଇଛି । ପୂର୍ବରୁ ବନ ଅଧିକାରୀମାନେ କିଛି ଭେଳା ପକାଇଥିଲେ ।
ହେଲେ ସମୁଦ୍ରରେ ସେଗୁଡ଼ିକ ଭାସି ଯାଇଥିଲା । ସମୁଦ୍ରକୁ ଯିବା ପାଇଁ ବରୁଣେଇ ନଦୀ ମୁହାଣ ନିକଟରେ ସୁବିଧା ପ୍ରଦାନ ପାଇଁ ଦାବି କରିଛନ୍ତି ଓଡିଶା ମତ୍ସ୍ୟଜୀବୀ ଫୋରମର ସଭାପତି ନାରାୟଣ ଚନ୍ଦ୍ର ହାଲଦାର କହିଛନ୍ତି ।
କଇଁଚଙ୍କ ଅଣ୍ଡାଦାନ ପାଇଁ ଅଭୟାରଣ୍ୟ ଅଞ୍ଚଳରେ ୧ ନଭେମ୍ବରରୁ ୩୧ ମେ ପର୍ଯ୍ୟନ୍ତ ରାଜ୍ୟ ସରକାର ସମସ୍ତ ପ୍ରକାର ମାଛଧରା ନିଷିଦ୍ଧ କରିଛନ୍ତି ।
କେନ୍ଦ୍ର କ୍ଷମତାପ୍ରାପ୍ତ କମିଟିର ନିଦେ୍ର୍ଦଶାବଳୀ ଅନୁଯାୟୀ ମାଛଧରା ନିଷିଦ୍ଧ ହେଉଥିବା ସମୟରେ ମତ୍ସ୍ୟଜୀବୀଙ୍କୁ ବିକଳ୍ପ ରୋଜଗାର ପ୍ରଦାନର ନିଦେ୍ର୍ଦଶ ଥିଲେ ମଧ୍ୟ କର୍ତୃପକ୍ଷ ସେଥିପ୍ରତି ଦୃଷ୍ଟି ଦେଉନାହାନ୍ତି ବୋଲି ହାଲଦାର ଅଭିଯୋଗ କରିଛନ୍ତି ।
